ไฟแนนซ์ทูเดย์
โดย...ช.ชดา
4 พ.ค. 2558

โดย...ช.ชดา
...เศรษฐกิจซึมเซา ทำอย่างไรก็กระตุกไม่ขึ้น ดูจากจำนวนเอ็นพีแอลของธนาคารพาณิชย์ที่เพิ่มขึ้นอย่างช้าๆ แล้ว มั่นใจว่า แบงก์จะลดดอกเบี้ยลงตามดอกเบี้ยนโยบายในรอบนี้ช้า เพราะต้องการสะสมพลังไว้รองรับหนี้เสียที่จะเพิ่มขึ้นอีกในอนาคต และลดไม่ถึง 25 สตางค์แน่ๆ
...บอส ชาตรี โสภณพนิช ประธานกรรมการธนาคารกรุงเทพ ให้คาถาในการทำงานและทำธุรกิจในช่วงเศรษฐกิจแบบนี้สองคำสั้นๆ คือ “อดทน” จึงจะผ่านไปได้ 
...ใครมาเป็นผู้ว่าการแบงก์ชาติยามนี้บอกเลยว่าเหนื่อย โดยเฉพาะการดูแลอัตราแลกเปลี่ยน การใช้นโยบายเงินอ่อนของอียูและญี่ปุ่น ทำให้ทัวร์จากฝั่งเอเชีย ไทย จีน มาเลเซีย ที่ค่าเงินแข็งกว่าทะลักเข้าไปเที่ยว จับจ่ายใช้สอยกันจนยอดการบริโภคเริ่มกระเตื้อง ถ้ายอดเงินที่ไปซื้อของนอกเอามาซื้อของในประเทศบ้าง จะมีเงินหมุนเวียนในระบบทำให้เศรษฐกิจดูดีขึ้นได้บ้าง
...เต็ง 1 ผู้ว่าการแบงก์ชาติคนใหม่มีชื่องอกแปลกปลอมมาใหม่อีกคนคือ สมชัย สัจจพงษ์ อธิบดีกรมศุลกากร เพื่อนร่วมรุ่น วปอ.ของนายกฯ บิ๊กตู่  ส่วนชื่อเดิม ไพบูลย์ กิตติศรีกังวาน รองผู้ว่าการแบงก์ชาติ และ วิรไท สันติประภพ ที่ปรึกษาทีดีอาร์ไอ ก็ยังติดโผอยู่
...จับตาบิ๊กทหารคุมบอร์ดสำนักงานสลากฯ เพื่อมาแก้หวยแพง และจะพ่วงจัดสรรโควตาหวยใหม่ไปด้วยเลย งานนี้นักการเมืองคงจับตาไม่กะพริบ เพราะเกรงว่าจะเป็นการโยกโควตาจากคนเก่าไปให้คนใหม่จะมีอะไรในกอไผ่ไหมต้องติดตาม